text: Deflagració en un habitatge unifamiliar de Collbató
  En els moments dels fets hi havia els tres inquilins que hi viuen a dins, però ningú ha resultat ferit
  La deflagració que ha tingut lloc aquest dijous en un habitatge unifamiliar de dues plantes de Collbató pot haver estat causada per un aerosol, segons han apuntat els Bombers de la Generalitat a l'ACN. L'explosió ha fet caure un fals sostre i una paret de càrrega, a més d'afectar part de la façana, que ha hagut de ser apuntalada.
  El succés no ha causat ferits, tot i que en el moment que ha passat els tres inquilins que ocupen la casa eren a l'interior. Els fets han tingut lloc poc abans de dos quarts d'una del migdia al número 32 del carrer Manresa. L'edifici ha patit danys estructurals, per la qual cosa els tres ocupants no podran passar-hi la nit.
  A banda de tres dotacions dels Bombers i d'efectius del Sistema d'Emergències Mèdiques (SEM), que no han hagut d'actuar, fins al lloc també s'han desplaçat tècnics de la companyia de gas per comprovar si havia estat l'origen de l'explosió, fet que finalment s'ha descartat. També hi ha anat un arquitecte municipal que ha certificat que l'immoble ha patit danys estructurals.